KIRJALLINEN KYSYMYS E-3621/01 esittäjä(t): Encarnación Redondo Jiménez (PPE-DE), Carmen Fraga Estevez (PPE-DE)ja José García-Margallo y Marfil (PPE-DE) komissiolle. Espanjalaisten klementiinien Yhdysvaltoihin suuntautuvan viennin väliaikainen keskeyttäminen.



Virallinen lehti nro 301 E , 05/12/2002 s. 0015 - 0016



KIRJALLINEN KYSYMYS E-3621/01 esittäjä(t): Encarnación Redondo Jiménez (PPE-DE), Carmen Fraga Estevez (PPE-DE)ja José García-Margallo y Marfil (PPE-DE) komissiolle (8. tammikuuta 2002) Aihe: Espanjalaisten klementiinien Yhdysvaltoihin suuntautuvan viennin väliaikainen keskeyttäminen Tämän viikon uutinen oli espanjalaisten klementiinien Yhdysvaltoihin suuntautuvan viennin väliaikainen keskeyttäminen ja/tai kieltäminen. Yhdysvaltojen kasvinsuojeluviranomaiset väittivät löytäneensä joitakin Espanjasta peräisin olevia eläviä toukkia sekä myös useita kuolleita hedelmäkärpäsiä (Ceratitis lapitata). Yhdysvaltalaiset viranomaiset päättivät sekavien tietojen ja tunnin kestäneen viennin uudelleen käynnistämisen jälkeen keskeyttää viennin toistaiseksi. Eurooppalaiset tuottajat eivät yhdy Yhdysvaltojen antamiin selityksiin ja katsovat, että tilanne johtuu suurelta osin pohjoisamerikkalaisten maanviljelijöiden, jotka kärsivät suoraan eurooppalaisten sitrushedelmien viennin kasvun aiheuttamasta kilpailusta, painostuksesta. Muut maat voivat käyttää tätä epäoikeudenmukaista keinoa ja soveltaa sitä myös muihin eurooppalaisiin tuotteisiin. - Onko komissio tietoinen eurooppalaiseen vientitoimintaan kohdistuvasta uhasta? - Mihin toimiin Euroopan komissio aikoo ryhtyä valvoakseen kolmansien maiden kanssa tehtyihin sopimuksiin sisältyvien määräysten tiukkaa noudattamista? - Mikäli käy ilmi, että esitetyt väitteet eivät pidä paikkaansa vaan kyse on kaupan esteistä, miten eurooppalaisille maanviljelijöille aiheutuneet haitat korvataan niin tuotteiden arvon kuin markkinaosuuden menetyksenkin suhteen? Kuka korvaa? Pascal Lamyn komission puolesta antama vastaus (15. helmikuuta 2002) Komissio on tietoinen tästä asiasta ja sen virkamiehet ovat seuranneet tilannetta tarkkaan. Klementiinien vientiin Espanjasta Yhdysvaltoihin sovelletaan Yhdysvaltain tuontisäännöksiä, ja komission ensimmäisenä tehtävänä on varmistaa, että nämä säännökset ja niiden soveltaminen vastaavat Maailman kauppajärjestön (WTO) terveys- ja kasvinsuojelutoimia koskevan sopimuksen määräyksiä. Kauppapolitiikasta vastaava komission jäsen sekä terveydestä ja kuluttajansuojasta vastaava komission jäsen ottivat kumpikin esille Yhdysvaltojen määräämän kiellon ilmeisen suhteettomuuden ja mahdollisen ristiriidan WTO:n määräysten kanssa, kun he tapasivat Yhdysvaltain kauppapoliittisen edustajan Robert Zoellickin joulukuussa 2001. Samoin komission lähetystö Washingtonissa on ottanut asian esille. Yhdysvaltojen ja Espanjan viranomaisten välillä on meneillään teknisiä neuvotteluja, jotka toivottavasti selventävät asiaan liittyviä tosiseikkoja ja teknisiä näkökohtia ja saattavat ratkaista ongelman. Jos asiaa ei saada nopeasti ratkaistua tyydyttävällä tavalla, komissio voi harkita mahdollisuutta aiheellisiin toimiin WTO:ssa, erityisesti terveys- ja kasvinsuojelutoimia koskevan sopimuksen puitteissa. Viejien, jotka pyrkivät tässä vaiheessa saamaan korvauksia Yhdysvaltojen määräämän kiellon aiheuttamista menetyksistä, olisi ajettava asiaa itse Yhdysvaltojen kansallisissa tuomioistuimissa.